วิตกตลาดหุ้นจีนดิ่งหนักกดดาวโจนส์ปิดร่วง 261 จุด
ดัชนีดาวโจนส์ตลาดหุ้นนิวยอร์กปิดร่วงลงกว่า 260 จุดเมื่อคืนนี้ (8 ก.ค.) เนื่องจากความวิตกกังวลที่ว่า การร่วงลงอย่างหนักของตลาดหุ้นจีนอาจจะส่งผลกระทบต่อระบบเศรษฐกิจจีนซึ่งมีขนาดใหญ่เป็นอันดับ 2 ของโลก นอกจากนี้ ตลาดยังได้รับแรงกดดันจากรายงานการประชุมของธนาคารกลางสหรัฐ (เฟด) ที่บ่งชี้ถึงความกังวลเกี่ยวกับความเสี่ยงในต่างประเทศ
9 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (8 ก.ค.) ที่ 17,515.42 จุด ร่วงลง 261.49 จุด หรือ -1.47%, ดัชนี S&amp;P500 ปิดที่ 2,046.68 จุด ลดลง 34.66 จุด หรือ -1.67% และดัชนี NASDAQ ปิดที่ 4,909.76 จุด ลดลง 87.70 จุด หรือ -1.75%
ภาวะการซื้อขายในตลาดหุ้นนิวยอร์กได้รับแรงกดดันจากตลาดหุ้นจีนที่ร่วงลงอย่างหนักติดต่อกันหลายวัน โดยวานนี้ ดัชนีเซี่ยงไฮ้คอมโพสิตร่วงลง 5.90% และได้ฉุดตลาดหุ้นอื่นๆในภูมิภาคเอเชียดิ่งลงถ้วนหน้า โดยเฉพาะดัชนีฮั่งเส็งตลาดหุ้นฮ่องกงที่ร่วงลง 1,458.75 จุด หรือ 5.84%
ความปั่นป่วนที่เกิดขึ้นในตลาดหุ้นจีนส่งผลให้ทางการจีนประกาศระงับการซื้อขายหุ้นของบริษัทอย่างน้อย 1,249 รายในตลาดหุ้นจีน หรือคิดเป็น 43% ของหุ้นที่จดทะเบียนทั้งหมดในตลาด และยังประกาศเพิ่มเกณฑ์การวางหลักประกันมาร์จิ้น (margin requirement) สำหรับคำสั่งขายสัญญาล่วงหน้าดัชนี CSI 500 เพื่อสกัดการเก็งกำไร
นอกจากนี้ ตลาดยังได้รับปัจจัยลบหลังจากรายงานการประชุมของเฟดประจำวันที่ 16-17 มิ.ย. ซึ่งระบุว่า เจ้าหน้าที่เฟดได้แสดงความกังวลเกี่ยวกับความเสี่ยงในต่างประเทศ และระบุว่า เศรษฐกิจสหรัฐมีการขยายตัวปานกลางเท่านั้น
ภาวะการซื้อขายในตลาดหุ้นนิวยอร์กหยุดชะงักลงชั่วคราวเมื่อเวลาประมาณ 11.32 น.ตามเวลาในสหรัฐ หรือ 22.32 น.ตามเวลาไทยเมื่อวานนี้ เนื่องจากตลาดหุ้นนิวยอร์กประกาศระงับการซื้อขายหลักทรัพย์ทุกหลักทรัพย์ อย่างไรก็ตาม การซื้อขายได้กลับเข้าสู่ภาวะปกติเมื่อเวลา 15.10 น.ตามเวลาสหรัฐ ทั้งนี้ ตลาดหลักทรัพย์นิวยอร์ก (NYSE) และเจ้าหน้าที่รัฐบาลสหรัฐยืนยันว่า การระงับการซื้อขายดังกล่าวมีสาเหตุมาจากการขัดข้องทางเทคนิค ไม่ใช่การโจมตีทางไซเบอร์
หุ้นกลุ่มยานยนต์ร่วงลง โดยหุ้นเจนเนอรัล มอเตอร์ ร่วงลง 5.1% หุ้นฟอร์ด มอเตอร์ ดิ่งลง 3.2% ขณะที่หุ้นเดลฟี ออโตโมทีฟ ซึ่งเป็นผู้ประกอบรถยนต์ ร่วงลง 6.9% หุ้นกลุ่มพลังงานปรับตัวลงเช่นกัน โดยหุ้นเชฟรอน ร่วงลง 1.8% ส่วนหุ้นทรานส์โอเชียน และหุ้นฟิลลิปส์ 66 ต่างก็ร่วงลงอย่างน้อย 3.6%
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในสัปดาห์นี้ โดยวันนี้ สหรัฐจะเปิดเผยจำนวนผู้ขอรับสวัสดิการว่างงานครั้งแรกรายสัปดาห์ และวันศุกร์จะเปิดเผยสต็อกสินค้าและยอดค้าส่งเดือนพ.ค.